SKRIFTLIG FORESPØRGSEL E-1598/01

af André Brie (GUE/NGL) til Kommissionen

(1. juni 2001)

Om: Phare-programmets fremtid i Bosnien-Hercegovina

Under en rejse, som en delegation af parlamentarikere for nylig aflagde på Balkan, havde jeg lejlighed til at træffe en lokal ikke-statslig organisation i Bosnien-Hercegovina, som i øjeblikket gennemfører et af Europa-Kommissionen samfinansieret projekt inden for rammerne af Phare LIEN-programmet. Selv om projektet skal løbe et år mere, er denne ikke-statslige organisation allerede i gang med at søge finansieringskilder for aktiviteterne efter afslutningen af samfinansieringsperioden. Her kommer Phare LIEN-programmet (og det efterfølgende program ACCESS) desværre ikke længere på tale, da der ikke er stillet finansielle midler til rådighed for Bosnien-Hercegovina, på trods af den vedvarende dramatiske situation i landet (modsætning til ti andre central- og østeuropæiske lande).

I lyset af den yderst spændte sociale og økonomiske situation i dette land og den konstruktive rolle, som lokale ikke-statslige organisationer spiller i forbindelse med opbygningen af et fungerende civilt samfund, og på trods af den kendsgerning, at der netop inden for rammerne af Phare LIEN-programmet i denne sammenhæng er gennemført særdeles vellykkede projekter, bedes Kommissionen give følgende oplysninger:

- Er den klar over den betydning, sådanne projekter har for opbygningen af civile samfundsmæssige strukturer, for opbakningen af mangfoldige lokale initiativer samt for forbedringen af situationen for de direkte begunstigede i Bosnien-Hercegovina?

- Hvorfor er der ikke blevet stillet økonomiske midler til rådighed for ACCESS-programmet i Bosnien-Hercegovina (og hvem har besluttet dette)?

- Hvilke konkrete skridt og foranstaltninger har Kommissionen til hensigt at iværksætte med henblik på, at der i fremtiden atter bliver stillet økonomiske midler til rådighed for dette program i Bosnien-Hercegovina?

Svar afgivet på Kommissionens vegne af Christopher Patten

(31. juli 2001)

Kommissionen er overbevist om, at lokale initiativer i høj grad kan bidrage til at stabilisere situationen i Bosnien-Hercegovina, og at de ofte gør det. Projekter af den type, der finansieres via PHARE LIEN, har utvivlsomt bidraget til at oprette civilsamfundsmæssige strukturer. Dette er blandt andet blevet realiseret gennem støtte til lokale initiativer, som til gengæld har en øjeblikkelig og positiv virkning på de lokale modtagere. Da Kommissionen fortsat tillægger lokale initiativer den største betydning, vil EU også fortsat yde støtte til ngo'er inden for rammerne af det nye CARDS-program.

Det er rigtigt, at PHARE-LIEN-programmet er blevet afbrudt i Bosnien-Hercegovina, og at landet heller ikke kan komme i betragtning til det nye program, Access. EU har i stedet via Rådet besluttet, at Fællesskabets støtte til det vestlige Balkan skal rationaliseres og koncentreres inden for en enkelt støtteramme, nemlig CARDS-programmet, således som det blev anbefalet af Det Europæiske Råd i Helsinki i december 1999. Fra nu af og fremover vil Fællesskabets støtte, herunder også til ngo'er, således først og fremmest blive tildelt via CARDS.

CARDS-programmet for 2001 rummer derfor forslag om faglig bistand til ca. 40 ngo'er. Det drejer sig bl.a. om støtte til projektstyring, etablering af netværk og lobbyvirksomhed (herunder kontakter med regeringen). Der er endvidere forslag om at finansiere ca. 30 sociale udviklingsprojekter, der er forelagt af ngo'er, der modtager faglig bistand. Det foreslås også, at der åbnes mulighed for mindre støtteforanstaltninger til en række individuelle initiativer. Selv om CARDS-programmet således ganske rigtigt har en anden indgangsvinkel end PHARE LIEN-programmet eller dets afløser, mener Kommissionen dog, at den har sikret, at der fortsat er gode muligheder for at yde støtte til strategisk vigtige lokale initiativer.